**LÄHTEANDMED**

Eelmine kord kui juhatuses teema tõstatasime jäi seisukoht, et tuleb hankida täiendavat taustainfot seaduse muudatuse esitamiseks lühijalgsete ajavate jahikoerte kasutusse võtuks sõraliste jahil.
Võtsin ülesandeks uurida sama teemaga seonduvat naabermaades ja tuua siis eelnõu uuesti juhatuses lauale. Tegime järelepärimised neljas naaberriigis, Rootsis, Soomes, Lätis ja Leedus.

Küsisin arvamust ja suhtlesin Root*si Svenska Jägarföbundet-iga (Rootsi Jahimeeste Selts), Swedish University of Agricultural Sciences (Rootsi Põlumajandusülikool)* professor Petter Kjellanderiga, Soomes *Suomen Metsästäjäliitto Wildlife Management and Conservation Manager* (Soome Jahimeeste Selts, Looduse ja ulukihoolde osakonna juhataja) Ere Grenforsiga. Samuti jagas EJS President Margus Puust oma hea tuttava Soome JS endise Vice President Ilkka Mägela kontakti, kes oli meelsasti nõus teemat arutama. Leedu ja Läti katusorganisatsioonide juures tegi päringud Andres Lillemäe.

**ROOTSI**

Rootslased on lühijalgsete hagijate mõju sõralistele uurinud. Alljärgnevalt kokkuvõte uurimusest, mis kanti ette XX Rahvusvahelise Ulukibioloogide konverentsil Ungaris, Augustis 1991

Ettekandja: Swedish University of Agricultural Sciences/ professor *Petter Kjellander*

Uuringu tulemused, kokkuvõte:

Dokumenteerisime lühijalgsete jahikoerte st. Rootsi Dreverite (turjakõrgus max 38 cm *E.R.*) ja takside ajamise mõju metskitsedele (Capreolus capreolus L.).

Uuritud aspektid hõlmasid kolme erinevat mõju:

1) Mõju kitsede püsielukohtadest väljatõrjumisele, nii jahi ajal kui pärast seda;
2) Mõju emasloomale ja tallele, ehk kas selline koerajaht lahutab emad talledest;
3) Mõju asurkonna üldisele seisundile, kitsede tervisele ja mõju suremusele;

Aastatel 1988–89 oli valimikus 27 metskitse (18 emast, 7 talle ja 2 sokku) varustatud raadiokaelarihmadega ja jälgiti seejärel 140 km2 suuruses Grimsö piirkonnas Lõuna-Kesk-Rootsis.
Jahihooajal oktoobrist kuni detsembrini viidi läbi üle 200 katse. 1988. aastal kavandati iga jälitamise kestuseks umbes 1 tund, mida korrati perioodi jooksul 10–15 korda koera kohta;

1989. aastal oli jälitamise kestus u. 3 tundi, korrati 10 korda koera kohta. Vaatamata meie kavatsustele ei olnud märgistatud loomade jälitamise keskmine kestus pikem kui 40 ± 2 min. Selliste lühikeste tagaajamiste põhjus ei olnud see, et koerad lõpetasid jälitamise, vaid see, et nad vahetasid sageli aetavat looma ja võtsid ette uue, saatjaga märkimata looma. Keskmine vahemaa, mille loomad jälitamise ajal liikusid oli 3,0 ± 0,15 km ja keskmise kiirusega 5,0 ± 0,2 km / h.

Ükski jälgitud/märgistatud loom ei lahkunud oma teadaolevast kodupiirkonnast jäädavalt. Uuringutega kaeti (koertega aeti läbi) ca 70% uuringus osalenud kitsede elukohtadest.

Uuringutest 44% juhtudel eraldusid emasloom ja tall ajamise käigus, kuid nad said alati 24 tunni jooksul uuesti kokku. Katsete ajal ei täheldanud me loomadele mingeid stressi märke, samuti ei täheldatud kehamassi muutust võrreldes kontroll-loomadega ega katsetega seotud kitsedel suremuse suurenemist.

Uuringu tulemusel jõuti järeldusele, et pidades lühikese jalaga koertega (k.a. Drever) jahti metsaaladel, kaasa arvatud suure kitse asurkonnaga aladel, ei põhjusta see loomade alalist lahkumist, peregruppide lagunemist ega suuremat suremust. Minimaalne on ka oht, et sama looma paar korda hooaja käigus jälitatakse.

Rootsi jahimehed kellega suhtlesin nimetasid ainukese probleemina kitsedele raskeid lumeolusid, kus lumi koera kannab. Selliste ilmastikuoludega lihtsalt jahti ajavate koertega ei peeta. Tegemist ei ole seaduse mõistes kokkuleppega vaid tugineb jahimeeste eetikale.

Uuringu täistekst on ära toodud inglise keelses Lisa 1:

**SOOME**

**Suomen Metsästäjäliitto / Finnish Hunters' Association**

Ere Grenfors/ Luonnon- ja riistanhoitopäällikkö/ Wildlife Management and Conservation Manager

Vastus järelepärimisele (lisa2)

Soomes on sõraliste (metskits, valgesabahirv, põder jt) ajamiseks lubatud kasutada praegu maksimaalselt 39 turjakõrgusega koera. Muudatus jõustus 1. juunil 2019.

Me ei ole täheldanud, et muudatusega oleks olnud probleeme, vähemalt pole meile millestki sellisest teada antud. Põhimõtteliselt on Soome Jahimeeste Selts selle muudatusega rahul, ainuke ehk see probleem, et ilmselt soovib Soome Beagle'i liit, et Põllumajandus- ja metsandusministeerium eraldaks Beagle eraldiseisva tõuna sõralisi ajavate koerte nimekirjast*. (Beagel on traditsiooniline jänest ajav koer E.R)* Dreveri liit/organisatsioon on seevastu määruse muutmisega väga rahul.

**Soome Jahimeeste seltsi Vice President Ilkka Mägela.**

Helistasin ja rääkisime võimalikest probleemidest. Ilkka Mägela sõnul olid teatud ringkondades seaduse menetluse käigus erinevad hirmud, kuid siiski probleeme lühijalgsete ajavate koertega s.h. Dreveritega ei ole peale seaduse jõustumist ilmnenud. Probleemi tõstatasid Beageli ühingu liikmed, aga seda hoopis teises vallas, nimelt ei soovi nad, et seda tõugu koerad hakkaks tegema katseid sõraliste ajamiseks, sest nende hinnangul peaks jääma Beagel jäneseid ajavaks koeraks.
Ka tema viitas asjaoludele, et ainuke probleem võib tekkida kitsedele halbades lumeoludes, kus lumi ajavat koera kannab ja kitse mitte. Kõike seadustega reguleerida ei saa, ega pole ka mõtet. Selle lahendavad ära jahieetika ja teavitustöö ja see polevat Soomes probleem.

**LÄTI JA LEEDU**

Sellel suunal suhtles katusorganisatsioonidega Andres Lillemäe. Andres tegi päringu Läti jahimeeste Seltsi esimehele Harald Barviksi-le ja Leedu  Jahi ja Kalameeste Seltsi aseesimehele Egidius Bukelskisele. Kokkuvõtvalt võib öelda, et Lätis ja Leedus vastav nõue ajavate koerte turjakõrguse kohta seaduses puudub, piiranguid ei ole. Samuti ei osanud esindajad nimetada ühtegi suuremat probleemi, mille oleks põhjustanud erinevate hagijate ja ajavate koerade kasutamine sõraliste ajukoertena.

**SEADUSE MUUDATUSETTEPANEK JA TEKST**

1. **Alused**
Seadusemuudatus võimaldaks meil rikastada Eesti jahikultuuri läbi erinevate uute jahikoeratõugude kasutuselevõtu jahipidamiseks. Annaks võimaluse selliste koerade omanikel oma koeri kasutada nende tõule ja ajaloolistele eeldustele vastavalt. Samuti võimaldaks traditsiooniliste ajavate koeratõugude kasutuselevõtt pidada tõhusamalt kitsejahti. Kitsede arvukus on kõrge ja sellest põhjustatud liikluskahjud suured.
Selleks tuleks muuta seadust ja sõnastada ümber metskitse jahiks lubatud koerte nimistu.

Kehtivas seaduses on näiteks ära määratud põdra, punahirve ja metsseajahiks lubatud jahikoerad turjakõrguse järgi ehk: keelatud on jaht FCI 6. rühma kuuluva jahikoeraga, kelle tõustandardis kinnitatud maksimaalne turjakõrgus on üle 52 cm;

Sõnastada metskitse jahiks lubatud koerte nimistu selliselt, et oleks võimaliku kasutada jahis ja ajujahis väikesekasvulisi hagijaid, näiteks: Drever FCI-Standard N° 130, FCI qrupis 6.
**Drever** [Kõrgus](https://www.google.com/search?sxsrf=ALeKk01RMAXYD4s3qhH4t1pndAOkxzeygw:1602663924845&q=beagle+height&stick=H4sIAAAAAAAAAOPgE-LQz9U3MEzJMtdSzk620k9KLE7VL0gtSSpKTU0p1k_JT48HM60yUjPTM0oWsfImpSam56QqQPgANRH8zUEAAAA&sa=X&ved=2ahUKEwjF0ryv1LPsAhUeAhAIHQ0BBtIQ6BMoADAYegQIHhAC): Isane:32–38 cm, Emane: 30–36 cm

1. **Hetkeolukord vastavalt jahiseadusele 2013 ja jahiseaduse muutmise määrusele 2018 :**

**§ 2.****Jahipidamisel kasutada lubatud koeratõugude nimekiri**

  (1) Jahipidamisel on lubatud kasutada Eesti Kennelliidu kinnitatud nimistus loetletud Eestis jahil kasutatavaid koeratõuge, arvestades jahiseaduse ja käesoleva määruse erisusi.

  (2) Eesti Kennelliidu kinnitatud Eestis jahiks kasutatavate koeratõugude nimistu on avalikustatud Eesti Kennelliidu kodulehel.

### ****§ 5.****  Suurulukite jahiajad, lubatud jahipidamisviiside kasutamise ning jahikoeraga jahipidamise ajad ja tingimused jahil: *(hetkel kehtiv sõnastus)*

# Keskkonnaministri 28. mai 2013. a määruse nr 32 „Jahieeskiri” muutmine

Vastu võetud 31.08.2018 nr 31

### „(7) Metskitsele võib jahti pidada 1. juunist 31. jaanuarini, sealhulgas:

### sokule varitsus- või hiilimis- või peibutusjahti 1. juunist 31. jaanuarini ning ajujahti ja jahti FCI 3. ja 4. rühma kuuluva jahikoeraga 1. oktoobrist 31. detsembrini;

### kitsele või tallele varitsus- või hiilimisjahti 1. septembrist 31. jaanuarini ning ajujahti ja jahti FCI 3. ja 4. rühma kuuluva jahikoeraga 1. oktoobrist 31. detsembrini.”

1. **MUUDATUSETTEPANEK**

**Uus sõnastus jahiseaduses võiks olla:**
(7) Metskitsele võib jahti pidada 1. juunist 31. jaanuarini, sealhulgas:

1) sokule varitsus- või hiilimis- või peibutusjahti 1. juunist 31. jaanuarini ning ajujahti ja jahti FCI 3. ja 4. rühma kuuluva jahikoeraga ja FCI 6. rühma kuuluva jahikoeraga kelle tõustandardis kinnitatud maksimaalne turjakõrgus on 39 cm;

2) kitsele või tallele varitsus- või hiilimisjahti 1. septembrist 31. jaanuarini ning ajujahti ja jahti FCI 3. ja 4. rühma kuuluva jahikoeraga ja FCI 6. rühma kuuluva jahikoeraga kelle tõustandardis kinnitatud maksimaalne turjakõrgus on 39 cm 1. oktoobrist 31. detsembrini.